Hawston klop Grabouw | Netwerk24
Hawston klop Grabouw
Deur Rick Marais 19 Augustus 2019 06:00
Wesley Spandiel (met die bal) was op sy beste vir Hawston.Foto’s: Sydney Armoed
Om Grabouw op sy tuisveld te klop, sit nie sommer in enige span se broek nie. Dis waarom Hawston Skrik vir Niks se 25-23-oorwinning so spesiaal vir die span is.
Die wedstryd tussen die twee spanne het soos altyd ’n groot skare gelok en almal was reg om rugby uit die boonste gestoeltes te beleef.
In die eerste helfte het Gordon Thomas, die loskopstut van Hawston, ’n drie gedruk en Roland Swarts het dit verdoel.
Grabouw het gou gewys wat in hom steek met ’n verdoelde drie en twee strafskoppe. Dit telling was toe 13-7 in Grabouw se guns.
Grabouw se uitspeel-droom is verlede week in die wiele gery toe hy vasgeval het in Bredasdorp, maar Hawston het egter nog ’n geleentheid gehad om weer bo te eindig mits hy hierdie wedstryd teen Grabouw wen.
Dit was asof daar nuwe lewe in Hawston geblaas is met die begin van die tweede helfte.
Branden Hunter (flank) en Thandolwethu Mayekiso het elk ’n drie vir Hawston gedruk, maar Swarts was net in die kol met een van die doelskoppe. Hy het egter twee strafskoppe deur die pale gestuur.
Grabouw het daarna ’n verdere tien punte aangeteken, maar dit was te min, te laat en Hawston het as die oorwinnaars met twee punte uit die stryd getree. Die komende naweek speel Hawston op sy tuisveld teen Genadendal, so trek jou blou trui aan en kom ondersteun die manne.